Man gevonnis oor vals Facebook-advertensiesArgieffoto (Foto: Gerd Altmann/Pixabay) Marius Smit (27) is vandeesweek in die Bloemfonteinse streekhof skuldig bevind en gevonnis op aanklag van bedrog. “Dit spruit uit ŉ voorval wat op 3 Julie 2019 plaasgevind het toe die Valke in Bloemfontein inligting ontvang het oor valse advertensies op Facebook waar voertuie te koop aangebied word,” het kapt. Christopher Singo, woordvoerder van die direktoraat vir prioriteitsmisdaadondersoeke (die Valke), gesê. Smit het deposito’s geëis van voornemende kopers vir petrolgeld of ŉ fooi om die voertuig af te lewer. “Die slagoffers het die geld dan deur middel van ewallet of geldmarkooplasings aan hom oorbetaal. Smit sou dan die geld onttrek en nooit die voertuie aflewer soos ooreengekom nie.” Die Valke het ondersoek ingestel en Smit is in Botshabelo opgespoor en in hegtenis geneem toe hy kontant by ŉ kitsbank onttrek het. Hy het ŉ paar keer in die hof verskyn voor hy skuldig bevind is. Die hof het hom tot drie jaar direkte tronkstraf gevonnis.